
A United Colors of Benetton vállalati társadalmi felelősségvállalása és reklámkampányainak hatásvizsgálata

Napjainkban egyre nagyobb figyelmet kap a társadalmi felelősségvállalás és a fenntartható fejlődés fogalomköre, így a vállalatok is igyekeznek beépíteni működésükbe a CSR-t, vagyis a vállalati társadalmi felelősségvállalást. Nem véletlen tehát, hogy dolgozatom témája is az előbbi fogalmak köré épül, ugyanis jómagam szintén fontosnak tartom a környezettudatosságot és a társadalmi problémák enyhítését, megoldását.
Dolgozatomban áttekintettem a United Colors of Benetton vállalat kialakulását és történeti hátterét, majd a CSR fogalomkörét, a Benetton CSR tevékenységét, ami végül arra engedett következtetni, hogy a vállalatcsoport széleskörű vállalati társadalmi felelősségvállalást folytat, a szponzorációtól kezdve, az alapítványok, szervezetek támogatásán át, egészen a reklámkampányokig, vagyis a felelős kommunikációig.
Ezt követően, a primer kutatásom során fókuszcsoportos vizsgálattal és kérdőíves megkérdezéssel arra kerestem a választ, hogy hogyan vélekednek a megkérdezettek a vállalatok, szervezetek társadalmi felelősségéről, a Benetton reklámkampányairól, és megítélésük szerint milyen fogadtatásban részesülnének az ilyen jellegű kampányok napjaink magyar társadalmának körében. A kutatások kiértékelésénél segítségemre volt az SPSS statisztikai program, valamint alkalmaztam a korrelációs együtthatók számítását és a regresszió analízist is. Érdekes volt összevetni a fókuszcsoportok eredményeit a kiértékelt kérdőívekkel, ugyanis mindkét kutatás során nagyjából hasonló következtetéseket vonhattam le. A felállított hipotéziseim közül kettő beigazolódott, miszerint a vállalatok, szervezetek társadalmi felelősségéről alkotott képet befolyásolja a válaszadók neme, illetve a megkérdezettek nagy része úgy gondolta, hogy napjaink magyar társadalma még nem érett meg a Benetton reklámkampányaihoz hasonló képi ábrázolásra. A harmadik hipotézisem, miszerint a válaszadók provokatívnak, túlzónak találják a reklámkampányokat, és a többség nem érti meg üzenetüket, megcáfolódott, ugyanis a megkérdezetteknek tetszett a témák ilyen jellegű ábrázolása, és a képek üzenetét sem értelmezték félre. Végül arra a megállapításra jutottam, hogy a Benettonnak folytatnia kell eddig elkezdett tevékenységét, mert a társadalom és a természet előbb-utóbb meghálálja erőfeszítéseit.
Dolgozatommal célom egy olyan vállalati kultúra működésének bemutatása volt, ahol a társadalom és a környezet iránti érzékenység a márkaépítéssel integráltan működtethető.



